送王亢宗赴劍浦丞
作者：趙蕃
朝代：宋

paragraphs: 青松自是山林物，移植階除傲難屈。
雜居箠楚塵埃地，譬似高人累簪紱。
孰能哦詠於其下，古今僅有一斯立。
昌黎老翁爲之記，遂使崔名等金石。
王郎家世本愛竹，舊說不可無一日。
要將我竹配渠松，聊復從容寄卑秩。
春風咫尺龍蛇動，除地求栽政宜疾。
爲銘耘業定誰歟，是公筆力韓之敵。